Broj: 711-I-754-P-128/22-02-19

Zagreb, 09. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev za davanjem očitovanja Danijele Bilan, pročelnice Općine Tisno,** na 163. sjednici održanoj dana 09. ožujka 2022.g. daje sljedeće

**OČITOVANJE**

**Sukladno odredbama članka 3. stavka 1. i 2. ZSSI-a članovi predstavničkog tijela jedinice lokalne ili područne (regionalne) samouprave nisu obveznici ZSSI-a te se stoga podnositeljicu zahtjeva upućuje da se s postavljenim upitom obrati Ministarstvu pravosuđa i uprave kao nadležnom tijelu.**

Obrazloženje

Zahtjev za očitovanjem Povjerenstva podnijela je Danijela Bilan, pročelnica Općine Tisno. U Povjerenstvu zahtjev je zaprimljen 17. veljače 2022. godine pod poslovnim brojem 711-U-2997-P-128/22-01-4, povodom kojeg se vodi predmet broj P-128/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica traži tumačenje članka 4. ZSSI-a budući da je supruga člana Općinskog vijeća Općine Tisno vlasnica pogrebnog poduzeća koje bi poslovalo s Općinom. Podnositeljica navodi da je obveznik izvijestio o tome Općinsko vijeće.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. propisano je da ispunjenje obveze iz stavka 1. ovoga članka prati tijelo državne uprave nadležno za koordinaciju mjera za sprječavanje korupcije.

Povjerenstvo ističe kako članovi predstavničkog tijela jedinice lokalne i područne (regionalne) samouprave nisu obveznici ZSSI-a te se odredbe ZSSI-a na njih ne primjenjuju.

Povjerenstvo ističe su kako obveze, zabrane i ograničenja, koja obvezuju obnašatelje javnih dužnosti članova predstavničkih tijela jedinica lokalne i područne (regionalne) samouprave, propisane odredbama Zakona o lokalnim izborima („Narodne novine“, broj 144/12., 121/16., 98/19., 42/20. i 144/20.) i Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.,137/15., 123/17. i 98/19.).

Za tumačenje i nadzor nad provedbom odredaba navedenih zakona, sukladno članku 10. stavku 5. Zakona o ustrojstvu i djelokrugu tijela državne uprave („Narodne novine“, broj 85/20.) nadležno je Ministarstvo pravosuđa i uprave te se stoga podnositeljicu zahtjeva upućuje da se s postavljenim upitom obrati nadležnom Ministarstvu.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana